இடுக்கி அணை 26 ஆண்டுகளுக்குப் பின்னர் திறக்கப்பட்டது. இதனால், செருதாணி, பெரியாறு ஆறுகளில் கடுமையான வெள்ளம் பாய்ந்துகொண்டிருக்கிறது. கொச்சின் சர்வதேச விமான நிலையத்தின் ஓடுதளத்தில் தண்ணீர் புகுந்ததால் விமான நிலையம் மூடப்பட்டது. கொச்சினுக்கு அருகில் இருக்கும் ஆலுவா என்ற நகரத்துக்குள் பாயும் பெரியாறில் வெள்ளம் கரைபுரண்டு செல்வதால், ஆலுவா நகரமே தற்போது தண்ணீரில் மிதந்துவருகிறது. இதனால் வெளி உலகத் தொடர்பிலிருந்து தனித்துவிடப்பட்டிருக்கிறது ஆலுவா நகரம். வீட்டு மொட்டைமாடிகளில் தஞ்சமடைந்துள்ளனர் மக்கள். இதே போன்றதொரு நிலைதான் வயநாடு மாவட்டத்துக்கும். தவிக்கும் மக்களுக்கு உணவு, தண்ணீர் வழங்க ராணுவ ஹெலிகாப்டர் வரவழைக்கப்பட்டிருப்பதாக அம்மாநில வருவாய்த்துறை அமைச்சர் கூறியிருக்கிறார். மத்திய அரசிடமிருந்து அனைத்து உதவிகளையும் கேட்டிருக்கிறது கேரள அரசு. இதையடுத்து கேரளா விரைந்த தேசிய பேரிடர் மீட்புக் குழுவினர், நேராக வயநாடு சென்று மீட்புப் பணியில் ஈடுபட்டுள்ளனர். விமானப்படை ஹெலிகாப்டர் ஒன்றும் வயநாடு விரைந்திருக்கிறது. தேசிய பேரிடர் மீட்புக் குழுவின் மற்றொரு குழுவினர், இடுக்கி மாவட்டத்துக்கு விரைந்துள்ளனர்.